作者:邵桂子
標題:賀新郎
內容:新雨黃花路。看清江、旌旗千騎，使君東去。萬里歸來城頭角，吹徹家山舊處。惜洲鷺、留君不駐。白髮遺民壺觴語，笑浣花鄰里來襦褲。誇見早，恨來暮。故人只在山中住。記年時、腸斷相望，天風海雨。滿鬢星星華髮少，君鬢尚今青否。休誇說、神仙官府。玉笥平生清入夢，會有時、乘興攜吾侶。就君醉，為君舞。